

**نړیواله ټولنه دې په افغانستان کې د طالبانو د واکمنۍ د نورمال کېدو هڅه نه کوي**

*جنیوا (۱۴/۸/۲۰۲۴) – په افغانستان کې د طالبانو د واکمنېدو د دریو کلونو پوره کېدو په مناسبت، د ملګرو ملتونو کارپوهان\* نړیوالې ټولنې ته د طالبانو د حاکمو چارواکو او د هغوۍ د بشري حقونو سرغړونکي رژیم په رسمیت نه پېژندلو غوښتنه کوي، په ځانګړې توګه د دوی د افراطي او بنسټیز تبعیض، جلاوالي، انساني کرامت ته سپکاوی او د ښځو او نجونو د حذف سیستم په اړه اقدام وکړي. دغو یادو بنسټونو لاندې ګډه اعلامیه خپره کړې ده.*

 په تیرو دریو کلونو کې، د افغانانو، په ځانګړې توګه د ښځو او نجونو حقونه او ازادي، د یوه داسې رژیم له خوا له وحشتناکو او مخ پر زیاتیدونکو بریدونو سره مخامخ ده، چې مشروعیت او ټولشمولیت نه‌ لري، هر ډول مخالف ځپي، مدني ټولنې او رسنۍ یې ترسخت فشار لاندې راوستي، د عدالت اصولو، د تبعیض نه کولو، برابرۍ او د قانون واکمني ته یې ښکاره بې پروايي ښوولې. وضعیت مخ پرخرابېدو روان دی او دې برخه کې جدي او ډیرو اغېزناکه نړیوالو اقداماتو ته بېړنۍ اړتیا ده.

په تېر کال کې، طالبانو د جنسیت ځپنې خپل بنسټیز شوی سیستم نور هم سخت او پیاوړی کړ، له تبعیضه ډک نوي احکام او کړنلارې یې معرفي کړي او دغه چارې پر شدیدو او له تاوتریخوالي په ډکو لارو چارو اجرا کوي. واک ته له بیا رسېدو راهیسې، واکمنو چارواکو تر [۸۰] زیات فرمانونه، لارښوونې او بیانیې صادرې کړي چې په ځانګړې توګه د ښځو او نجونو حقونه پکې په نښه او محدود شوي دي. په پراخ او سیستماتیک ډول قصدي (عمدا) د طالبانو لخوا د ښځو او نجونو تابع کول، د بشریت پر ضد جنایت، په ځانګړې توګه جنسیتي ځورونه شمېرل کیږي. حالات ډیر ترینګلي دي او ډېرافغانان وايي چې دغه وضعیت «جنسیتي آپارټاید» بلل کیدی شي، خو له دې ټولو سره سره، طالب چارواکي ټینګار کوي چې د ښځو او نجونو موضوع د افغانستان یوه «کورنۍ» مسله ده.

مذهبي او قومي اقلیتونه، ماشومان او ځوانان، معلولیت لرونکي کسان، نارینه همجنسبازان، ښځینه همجنسبازانې، نارینه همجنسبازان او نور جنسیتي تنوع لرونکي کسان، د بشري حقونو ملاتړي، روغتیايي کارکونکي، ښوونکي، ژورنالیستان، قاضیان، څارنوالان، حقوق پوهان، هنرمندان، د کلتوري حقونو ملاتړي، پخواني امنیتي او حکومتي چارواکي او نور د طالبانو له خوا د بشري حقونو له جدي او هدفي سرغړونو سره مخامخ دي. په دې کې خپلسره نیونې او توقیف کول، غیرقانوني وژنې، د جبري نادرکه کولو په څېر کړنې، جنسي تېری او د جنسي تاوتریخوالي نور جرایم، وهل ټکول او ناوړه چلند شاملیږي. مونږ په عام محضر کې د دُرو وهلو او د بدني سزا د نورو ډولونو په اړه چې د زور زیاتي او بدچلند معادل دي، ځانګړې اندیښنه لرو. په ۲۰۲۴ کال کې څه باندې ۲۰۰ کسان، ښځې او نارینه، له بدني سزاګانو سره مخامخ شوي چې د مدني او سیاسي حقونو له نړیوال میثاق او د غیرانساني او بې رحمانه وهلو ټکولو اوسپکاوي ډک چلند او زور زیاتي ضد کنوانسیون څخه ښکاره سرغړونه ده چې افغانستان هم منلي دي. په داسې حال کې چې موږ د راستنېدونکو د ملاتړ لپاره هڅې منو، موږ اندیښمن یو چې داخلي بې ځایه شویو کسانو په ګډون د هغو کسانو چې د طبیعي پېښو له امله بې ځایه شوي دي، د حاکمو چارواکو لخوا د غیر رسمي استوګنځایونو څخه په زور د ایستلو له ګواښ سره مخ دي.

د روان بشري ناورین په جریان کې، مونږ په زیاتیدونکي ډول د افغانانو د اقتصادي، ټولنیزو او کلتوري حقونو د خوندیتوب او تحقق لپاره، چې بشردوستانه مرستو ته اړتیا لري او واکمنو طالب چارواکو ته ګټه ونه رسوي، اندیښمن یو. د بشردوستانه او نورو مرستو قطع کول، باید د افغانانو د یوازې پریښودو یو نوی فصل نه‌شي. اوس د پرېښودو وخت نه دی، بلکې برعکس له افغانانو سره د ژمنې بیا تازه کولو او د هغوی د ژوند، حقونو او کلتور د خوندیتوب وخت دی.

طالبان ادعا کوي چې د خپلې واکمنۍ په تېرو دريو کلونو کې یې له فساد او مخدره توکو سره د مبارزې او د امنیت د تامین په ګډون ځينو برخو کې پرمختګ کړی او په همدې دليل نړیوالې ټولنې ته د رسمیت پیژندلو وړ دي. هر ډول ریښتینی پرمختګ چې په دوامداره توګه د بشری حقونو سرغړونو سره مل وي، لکه د ښځو او نجونو د حقونو له مینځه وړلو، د منزوي شویو ډلو د بهرکول او له پامه غورځولو، او د طالبانو د ایډیالوژۍ د هرمخالف د ځپلو په څېر سرغړونې دا هرڅه له منځه وړي. پر دې سربیره، د طالبانو دا ادعا چې ګنې د افغانستان له نيمايي نفوس څخه د زیاتو وګړو د حقونو مسله د دغه هېواد کورنۍ موضوع ده، دا د افغانستان له نړیوالو ژمنو او د ملګرو ملتونو په سازمان کې د دغه هېواد له غړیتوب سره مطابقت نه لري. نړیوال حقونه دا روښانه کوي چې د بشرحقونه او بنسټیزې آزادۍ باید د سیاسي، اقتصادي او کلتوري سیستمونو په پام کې نیولو پرته خوندي وساتل شي.

مونږ ټینګار کوو، تر څو چې د بشري حقونو د معیارونو، په ځانګړې توګه د ښځو او نجونو پر وړاندې تایید شوي، د پام وړ او ثابت پرمختګونه نه‌ وي رامنځ ته شوي، د واکمنو طالب چارواکو د عادي سازي لپاره باید هيڅ ډول اقدام ونه شي. د وړاندې تګ هره لار باید د یوې اصولي، جامع، همغږې او منسجمې کړنلارې په توګه، لکه چې د امنیت شورا د ورکړل شوي ماموریت په [خپلواکه ارزونه](https://undocs.org/S/2023/856) کې یې وړاندیز شوی، سمون ولري. هغه هڅې چې د بشري حقونو په وضعیت کې د ښه والي سبب کیږي په رسمیت وپیژندل شي او ملاتړ به ترلاسه کړي.

د ملګروملتونو غړي هیوادونه باید اجازه ورنکړي چې روان وضعیت په یوې "نوې نورمالې پروسې" بدل شي. برعکس، دوی باید د جنسیتي توپیر او د ښځو او نجونو پر وړاندې د غيرانساني کړنو په اړه د طالبانو د بنسټیز شوي سیستم د له منځه وړلو او ننګولو لپاره غښتلې او همغږې هڅې پیل کړي او د بشري حقونو د نقض د مخنیوي په موخه له خپل واک څخه د استفادې لپاره لارې چارې پیدا کړي. موږ د یوې داسې "هر اړخیزې حل لارې" د غوره کولو غوښتنه کوو، چې پر یووالي او مشترکې حساب ورکونې بنا وي او د ښځو او نجونو، د بشري حقونو د مدافعینو، قومي، مذهبي، دیني لږکیو او د مدني ټولنې د فعالینو په ګډون د افغانانو ملاتړ، خوندیتوب او ګډون پکې شتون ولري.

لکه څرنګه چې د طالبانو تر کنټرول لاندې افغانستان کې تقریبا د عدالت لارې شتون نه‌‌لري، پر ژوندي پاتې متمرکز عدالت‌ محوره پروسو لپاره لارې چارې باید مشخصې او لا پیاوړې شي. موږ د جرمونو له نړیوالې محکمې څخه غواړو چې افغانستان کې د هغو تورنو کسانو په تړاو د حکم ورکولو لپاره چې په اړه یې کافي شواهد شتون ولري، خپلې څېړنې چټکې کړي. موږ همدارنګه له هغو هڅو ملاتړ کوو چې د ښځو پر وړاندې د هر ډول تبعیض د له منځه وړلو کنوانسیون او نورو نافذه وسیلو څخه د سرغړونې لپاره د عدالت په نړیواله محکمه کې د افغانستان پر وړاندې دوسیه رامنځ ته یا پیل کړي.

موږ د دې ډاډ ترلاسه کولو پر اهمیت ټینګار کوو چې په سیاسي بهیرونو او ډیپلوماتیکو تعاملاتو کې د بشري حقونو او د غیرطالب افغانانو، په ځانګړې توګه د ښځو، مذهبي او قومي لږکیو او یا هم د محرومو ټولنو غږونو ته ځای ورکړل شوی دی. دغه ګډون باید مانا لرونکی او منسجم وي او د هغوی خوندیتوب او امنیت ته لومړیتوب ورکړي. پر دې سربیره، موږ ټولو نړیوالو فعالانو ته د ملګرو ملتونو د امنیت شورا د ۱۳۲۵ نمبر پریکړه‌‌لیک له مخې، د ښځو، سولې او امنیت اجنډا په اړه د دوی د ژمنو یادونه کوو.

د مخ پر وړاندې تګ لپاره، منل شويو مشورتي معیارونو، استازیتوب او روڼتیا ته اړتیا ده، ترڅو له یوې خوا د افغانانو ترمنځ باور رامنځ ته شي او له بلې خوا دا ډاډ ترلاسه شي، چې د یوه باثباته، ټولشموله او له اقتصادي اړخه پاییدونکي افغانستان د رامنځ ته کولو هڅې، چې هم په خپله او هم له ګاونډیانو سره په سوله کې و اوسیدی شي، مهمې او اړینې دي. موږ تیار یو چې په دې برخه کې مرسته وکړو.

افغانان په داسې یوه هېواد کې د ژوند کولو مستحق او غوښتونکي دي چې په کې د ټولو حقونو، کرامت او انسانیت ته درناوی وشي او خوندي وي. اوس تر بل هر وخت زیات، د پیاوړي نړیوال اغیزمن ملاتړ د ترسره کولو وخت دی.

کارپوهان: افغانستان کې د بشري حقونو د وضعیت په اړه د ملګروملتونو د ځانګړي رپوټ ورکوونکي، **ریچارډ بینیټ**؛ **لورا نیرینکنډي** (مشره)، **کلاوډیا فلورس** (مرستیاله)، **دوروتي استرادا ټنک**، **ایوانا کرستیک** او **هینالو** د ښځو او نجونو پر وړاندې د تبعیض، دلایلو او څرنګوالي د کاري ډلې غړې؛د ښځو او نجونو پر وړاندې د تاوتریخوالي د لاملونو او څرنګوالي په اړه ځانګړې رپوټ ورکوونکې **ريم السلیم**؛ د ښځو پر وړاندې د تبعیض د لمنځه وړلو د کمیټې مشره **انا پیلایز نارویز**؛ د ماشومانو د حقونو د کمیټې مشره **انا ماریا سکیلټن**؛ د تاوتریخوالي، زور زیاتي، غیرانساني یا له سپکاوي د ډک چلند نورو سزاوو په برخه کې ځانګړې رپوټ ورکوونکې **الیس جیل اډوارډز**؛ د بشري حقونو او نړیوال پیوستون خپلواکه کارپوه **سیسیلیا ام بایلایټ؛** د کوریا په ډیموکرټتیک جمهوریت کې د بشري حقونو وضعیت په اړه ځانګړې رپوټ ورکوونکې **الیزابت سلمن**؛ د جنسي تمایل او د جنسیتي هویت پر بنسټ د تاوتریخوالي او تبعیض پر وړاندې د ژغورنې خپلواک متخصص **ګریم ریډ؛** د مذهب یا عقیدې آزادۍ په اړه ځانګړې رپوټ ورکوونکې **نازیلا ګنیا؛** د کورنیو بېځایه شویو خلکو د بشري حقونو په اړه ځانګړې رپوټ ورکوونکې **پاولا ګویریا بیتنکور؛** د پاک، سالم او تلپاتې چاپیریال لپاره د بشري حقونو ځانګړی رپورټر **آټترید پوئنټس؛** د دیموکراتیک او عادلانه نړیوال نظم د ودې په برخه کې خپلواک کارپوه **جورج کټروګلوس؛** د انسان په ځانګړې توګه د ښځو او ماشومانو د قاچاق په اړه ځانګړې رپوټ ورکوونکې **شیوبهن موللي؛** د غلامۍ د معاصرو ډولونو په ځانګړې توګه د لاملونو او پایلو په اړه یې ځانګړی رپوټ ورکوونکی **ټومویا اوبوکاتا؛** د کلتوري حقونو په برخه کې ځانګړې رپوټ ورکوونکې **الکسانډرا زنتکي؛** د لږکیو د مسایلو په اړه ځانګړی رپوټ ورکوونکی **نیکولاس لورات؛** د سوله‌ییزو غونډو او د ټولنو د ازادۍ د حقونو په اړه ځانګړې رپوټ ورکوونکې **جینا رومیرو؛ او (** مشره رپورټ ورکونکې) **اوا بالدې؛ ګبریلا سیټروني** (مرستیاله)، **ګراژینا بارانوسکا او آنا لورینا ډلګاډیلو پیرز** د جبري یا غیرارادي نادرکه کېدو په تړاو د کاري ډلې**؛ ‌‌**د تعلیم د حق په اړه ځانګړې رپوټ ورکوونکې **فریده شهید؛** د بشري حقونو د ملاتړ کوونکو وضعیت په اړه ځانګړې رپوټ ورکوونکې **مري لاولر؛** د نظر او غږ ازادۍ په اړه ځانګړې رپوټ ورکوونکې **ایرین خان؛** په «لپروسي» یا «جذام» ناروغۍ(هانسن ناروغۍ) او د کورنۍ غړي یې، د اخته کسانو پر وړاندې د تبعیض لمنځه وړلو په اړه ځانګړې رپوټ ورکوونکې **بیټریز میرنډا-گالارزا.** د ترهګرۍ پر وړاندې د مبارزې او بشري حقونو لپاره ځانګړی راپور ورکوونکی **بن ساول**؛ د خوراک د حق په برخه کې ځانګړی راپور ورکوونکی **مایکل فخري**؛ د مناسب هستوګنې د حق په برخه کې ځانګړی راپور ورکوونکی **بالاکریشنان راجاگوپال**؛ له ۱۹۶۷ کال راهیسې په اشغالي فلسطیني سیمو کې د بشري حقونو وضعیت لپاره ځانګړی راپور ورکوونکی **فرانچسکا البانیز**؛ د قاضیانو او وکیلانو د خپلواکۍ په برخه کې ځانګړی راپور ورکوونکی **مارګارت ساتروایت**.

ځانګړي راپور ورکوونکي، خپلواک متخصصین او کاري ډلې د هغه څه برخه ده چې د بشري حقونو په شورا کې د "ځانګړو طرزالعملونو" په نوم پیژندل کیږي. ځانګړي طرزالعملونه، چې د ملګرو ملتونو د بشري حقونو په اډانه کې د خپلواکو کارپوهانو ترټولو لوی ارګان دی، د بشري حقونو شورا د حقیقت موندنې او څارنې خپلواک میکانیزم عمومي نوم دی چې د نړۍ په ټولو برخو کې د ځانګړو هیوادونو وضعیت یا موضوعي مسایل ارزوي. د ځانګړو میتودونو متخصصین په رضاکارانه توګه کار کوي؛ دوی د ملګرو ملتونو کارونکي نه دي او د کار لپاره معاش نه ورکول کیږي. دوی د هیڅ حکومت یا سازمان غړیتوب نلري او په انفرادي توګه خدمت کوي.

د ملګرو ملتونو د بشري حقونو، د هیواد پاڼه – <https://www.ohchr.org/en/countries/afghanistan>

د پوښتنو او رسنیزو غوښتنو لپاره، مهرباني وکړئ له لاندې پتې سره اړیکه ونیسئ: hrc-sr-afghanistan@un.org

د ملګرو ملتونو سازمان د نورو خپلواکو کارپوهانو په تړاو پوښتنو لپاره، مهرباني وکړئ د دارشیا انډراګوپتا سره اړیکه ونیسئ (dharisha.indraguptha@un.org)

د ملګرو ملتونو سازمان د خپلواکو کارپوهانو په اړه خبرونه په ټویټر کې تعقیب کړئ: @UN\_SPExperts.